Regjeringa auka satsinga på samferdsel med 460 mill. kr i 2006-budsjettet. Det var ikkje nok til å oppfylle det som er Regjeringa sitt styringsmål, nemleg handlingsramma for Nasjonal transportplan, som òg Framstegspartiet i lag med regjeringspartia har lagt. Det er denne målsetjinga som denne statsråden styrer etter. Etter å ha sete sju månader i stolen er eg fullstendig klar over dei store utfordringane som ligg her. Eg får dagleg innspel både frå fagleg hald og frå anna hald om behovet. Min jobb er å framføre dette i Regjeringa, og sjølvsagt å syte for at Regjeringa gjer det som me har lova på dette feltet, som me gjer det på andre felt der Regjeringa har lova noko. No har ikkje Framstegspartiet vore i regjering, men eg høyrer dei har ambisjonar om å kome dit. Då vil òg Framstegspartiet erfare at det er mange sektorar og mange lovnader. Min jobb er å syte for at samferdsel kjem på den dagsordenen, og det gjer eg stort sett kvar dag.